b'\n_START_ARTICLE_\nFrans Klemetti\n_START_PARAGRAPH_\nFrans Josef Klemetti (12. kes\xc3\xa4kuuta 1886  Kuortane \xe2\x80\x93 19. elokuuta 1923 Helsinki) toimi Etsiv\xc3\xa4n keskuspoliisin (EK) p\xc3\xa4\xc3\xa4llikk\xc3\xb6n\xc3\xa4 1. tammikuuta 1923 \xe2\x80\x93 19. elokuuta 1923. H\xc3\xa4nt\xc3\xa4 edelsi Ossian "Ossi" Holmstr\xc3\xb6m ja h\xc3\xa4nen j\xc3\xa4lkeens\xc3\xa4 virkaan astui Esko Riekki. _NEWLINE_Frans Klemetin is\xc3\xa4 oli kanttori W. Klemetti ja h\xc3\xa4nen veljens\xc3\xa4 oli s\xc3\xa4velt\xc3\xa4j\xc3\xa4 Heikki Klemetti. H\xc3\xa4n p\xc3\xa4\xc3\xa4si ylioppilaaksi 1906 Porvoon yhteiskoulusta ja suoritti oikeustutkinnon Helsingin yliopistossa 1911. Klemetti oli Helsingin toinen kaupunginviskaali 1916\xe2\x80\x931922._NEWLINE_Klemetti toimi aikaisemmin EK:n apulaisp\xc3\xa4\xc3\xa4llikk\xc3\xb6n\xc3\xa4 13. elokuuta 1919 \xe2\x80\x93 31. joulukuuta 1922._NEWLINE_Elokuun alussa 1923 oikeusministeri Otto \xc3\x85kessonin k\xc3\xa4skyst\xc3\xa4 Klemetti pid\xc3\xa4tti 1920 perustetun Suomen sosialistisen ty\xc3\xb6v\xc3\xa4enpuolueen (SSTP) johtajat ja koko eduskuntaryhm\xc3\xa4n, kaikkiaan yli 200 ihmist\xc3\xa4. Lis\xc3\xa4ksi EK takavarikoi SSTP:n arkiston ja sulki kirjapainot, jotka olivat tekemisiss\xc3\xa4 puolueen kanssa. Teon yll\xc3\xa4tt\xc3\xa4m\xc3\xa4 hallitus teki kyselyit\xc3\xa4, mutta \xc3\x85kesson ja Klemetti lupasivat l\xc3\xb6ytyv\xc3\xa4n todisteita, jotka sitoisivat puolueen vallankumoukselliseen ja ep\xc3\xa4is\xc3\xa4nmaalliseen toimintaan. Riitt\xc3\xa4vi\xc3\xa4 todisteita ei kuitenkaan l\xc3\xb6ytynyt. Syyt\xc3\xb6ksen\xc3\xa4 omavaltaiselle ja \xc3\xa4killiselle toiminnalle oli valtionpetoksen kaavailu. EK oli saanut Saksasta tuvallisuupoliisilta tietoa Kominternin kapinahankkeesta, jonka pel\xc3\xa4ttiin levi\xc3\xa4v\xc3\xa4n Suomeen. Toimenpiteit\xc3\xa4 on kuitenkin pidetty ylimitoitettuna, muun muassa V\xc3\xa4in\xc3\xb6 Tanner katsoi ett\xc3\xa4 niiss\xc3\xa4 oli "tavattoman paljon arvostelu, kritiikin sijaa" ja piti niit\xc3\xa4 "suurpoliittisina tekoina"._NEWLINE_Pian t\xc3\xa4m\xc3\xa4n j\xc3\xa4lkeen, 19. elokuuta, Klemetti kuoli. H\xc3\xa4nen huhuttiin tehneen itsemurhan. My\xc3\xb6s myrkytyst\xc3\xa4 ep\xc3\xa4iltiin. Virallinen kuolinsyy oli aivohalvaus, mutta kuolinsyytutkimusta ei tehty.'